Per Clausen tror ikke på Henrik Thomsen

Rådmand Henrik Thomsen manipulerer med tallene, når han påstår, at besparelser på Aalborgs biblioteker ikke har haft nogen betydning for, at antallet af lånere er faldet med 10 procent. Det mener enhedslistens Per Clausen. Politikerne i Aalborg Kommune valgte sidste år at spare en række biblioteksfilialer væk. Siden beslutningen blev ført ud i livet, er antallet af lånere faldet med 10 procent på et halvt år. SF-rådmand Henrik Thomsen sagde forleden, at faldet blot var en fortsættelse af en vigende tendens over de sidste mange år. - Men Henrik Thomsen manipulerer med tallene. Hvis det er normalt at miste 10 procent af lånerne på et halvt år, så ville alle lånere være væk i løbet af få år, siger Per Clausen til DR Nordjylland. Han mener, at Henrik Thomsen prøver at tale udenom, at borgerne har fået et dårligere tilbud til skade for især de svage borgere, der har svært ved at komme rundt i kommunen.